題永倅廳康功堂
作者：胡寅
朝代：宋

paragraphs: 政拙催科永陵守，實頼賢僚明可否。
邦人復嗣海沂歌，倉廩雖空閭里有。
功成將去朝日邊，更闢虛堂得晝眠。
後圃好花初著土，前簷新竹已參天。
貔貅未飽軍需急，赤子如魚釜中泣。
若知王業在農桑，國勢無勞憂岌岌。
酒闌四壁讀前碑，吏隠猶勝五馬隨。
千古濂溪周別駕，一篇清獻錦江詩。